A BIZOTTSÁG 2006/129/EK IRÁNYELVE
(2006. december 8.)
a színezékeken és édesítőszereken kívüli egyéb élelmiszer-adalékanyagokra vonatkozó különleges tisztasági követelmények megállapításáról szóló 96/77/EK irányelv módosításáról és helyesbítéséről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az emberi fogyasztásra szánt élelmiszerekben felhasználásra engedélyezett élelmiszer-adalékanyagokra vonatkozó tagállami jogszabályok közelítéséről szóló, 1988. december 21-i 89/107/EGK tanácsi irányelvre (1) és különösen annak 3. cikke (3) bekezdésének a) pontjára,
az élelmiszerügyi tudományos bizottsággal és az Európai Élelmiszer-biztonsági Hatósággal folytatott konzultációt követően,
mivel:
(1)
A színezékeken és édesítőszereken kívüli egyéb élelmiszer-adalékanyagokra vonatkozó különleges tisztasági követelmények megállapításáról szóló, 1996. december 2-i 96/77/EK bizottsági irányelv (2) meghatározza a színezékeken és édesítőszereken kívüli egyéb élelmiszer-adalékanyagokról szóló, 1995. február 20-i 95/2/EK európai parlamenti és tanácsi irányelvben (3) megadott adalékanyagokra vonatkozó tisztasági követelményeit.
(2)
Mivel betiltották az E 216 propil-p-hidroxi-benzoát és az E 217 nátrium-propil-p-hidroxi-benzoát élelmiszer adalékanyagokként történő alkalmazását, vissza kell vonni a rájuk vonatkozó tisztasági követelményeket.
(3)
A 96/77/EK irányelv egyes nyelvi változatai a következő anyagokra vonatkozóan hibás szöveget tartalmaznak: E 307 (alfa-tokoferol), E 315 (eritorbinsav), E 415 (xantángumi). Ezeket a hibákat ki kell javítani. Emellett figyelembe kell venni az élelmiszer-adalékanyagokkal foglalkozó közös FAO/WHO szakértői bizottság (JECFA) által szerkesztett Codex Alimentariusban az adalékanyagokra vonatkozóan megállapított előírásokat és vizsgálati módszereket. Különösen fontos szempont volt, hogy szükség szerint az egyes tisztasági követelményeket az adott nehézfémek határértékeit figyelembe véve kiigazítsák. Az érthetőség érdekében az említett anyagokra vonatkozó teljes szöveg helyébe új szöveg lép.
(4)
Az E 472c (zsírsavak mono- és digliceridjeinek citromsav észterei) tisztasági követelményében megadott szulfáthamu-határértéket módosítani kell a részben vagy teljesen semlegesített termékek figyelembevétele érdekében.
(5)
Feltétlenül biztosítani kell, hogy az E 559 alumínium-szilikátot (kaolin) olyan nyers kaolintartalmú agyagból állítsák elő, amelynek dioxintartalma nem haladja meg a megengedett értéket. Ezért a nyers kaolintartalmú agyag megengedett dioxintartalmát a lehető legkisebb szintre kell csökkenteni.
(6)
El kell fogadni a színezékeken és édesítőszereken kívüli egyéb élelmiszer-adalékanyagokról szóló 95/2/EK irányelv és az élelmiszerekben felhasználandó édesítőszerekről szóló 94/35/EK irányelv módosításáról szóló, 2006. július 5-i 2006/52/EK európai parlamenti és tanácsi irányelvben engedélyezett új élelmiszer-adalékanyagokra vonatkozó előírásait: E 319 tercier-butil-hidroxi-kinon (TBHQ), E 426 szója-hemicellulóz, E 462 etil-cellulóz, E 586 4 hexil-rezorcinol, E 1204 pullulán és E 1452 keményítő-alumínium-oktenil-szukcinát.
(7)
A 96/77/EK irányelvet ezért ennek megfelelően módosítani és helyesbíteni kell.
(8)
Az ezen irányelvben meghatározott intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 96/77/EK irányelv melléklete ezen irányelv mellékletének megfelelően módosul és kerül helyesbítésre.
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek ahhoz szükségesek, hogy ennek az irányelvnek legkésőbb 2008. február 15-i hatállyal megfeleljenek. A tagállamok továbbá haladéktalanul eljuttatják a Bizottsághoz az említett rendelkezések szövegét, valamint az említett rendelkezések és ezen irányelv közötti megfelelést bemutató táblázatot.
A tagállamok által elfogadott rendelkezéseknek szövegükben hivatkozniuk kell erre az irányelvre, vagy ilyen hivatkozással együtt kell megjelenniük, amikor hivatalosan kihirdetik őket. A hivatkozás módját a tagállamok határozzák meg.
(2) A tagállamok tájékoztatják a Bizottságot nemzeti joguk azon főbb rendelkezéseiről, amelyeket az ezen irányelv által szabályozott területre vonatkozóan fogadnak el.
3. cikk
Ez az irányelv az Európai Unió Hivatalos Lapjában történő kihirdetését követő huszadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2006. december 8-án.